Zsolt Kalmár: Vil skabe glæde med mål og assists

Som meddelt for kort tid siden har Brøndby IF forstærket sig på den centrale del af banen. 21-årige Zsolt Kalmár kommer til klubben på en lejeaftale, der gælder frem til sommeren 2018.

- Det er et fantastisk skifte for mig i forhold til at tage det næste skridt i min udvikling og karriere. Jeg håber, at jeg sammen med holdet får en succesfuld periode, siger Zsolt Kalmár om skiftet.

Ungarske Kalmár kommer til Vestegnen fra RB Leipzig, hvorfra han kender cheftræner Alexander Zorniger og assistenttræner Támas Bódog.

- Det har været vigtigt for mig, at jeg kender trænerne og filosofien, så jeg ved, hvad jeg kan forvente. Og trænerne ved også, hvad de kan forvente af mig, siger Zsolt Kalmár, der både kan gøre sig som 8'er og som 10'er.

- Jeg giver mig altid 100 procent, og jeg håber på at kunne skabe glæde hos fansene med mål og assists. Jeg er selvsikker på banen og har et godt blik for spillet, tilføjer den 21-årige ungarer med seks A-landskampe på cv'et.

Zsolt Kalmár glæder sig desuden over aftalens længde.

- Det var vigtigt for mig, at klubben ville have mig på lang sigt, så derfor lavede vi en aftale på 18 måneder. Det er vigtigt, for så kan jeg falde til i byen, falde til i klubben og have ro på tilværelsen, afslutter han.